  Виталий Пронин Советской урамысь Ленинлэн памятникез дорысен кутскыса, демонстрацие пыриськисьёс потозы Пушкинской ульчае.1-тӥ мае шулдыръяськонъёсын сэрен Ижын пытсамын луозы куд-ог урамъёс. Тулыслы но Ужлы сӥзем праздникез пусйыны кутскомы ӵукна ик. 9 час котырын дышем сямъя ортчоз митинг. Советской урамысь Ленинлэн памятникез дорысен кутскыса, демонстрацие пыриськисьёс потозы Пушкинской ульчае. Таин сэрен сак кариськоно: калыкез нуллӥсь транспорт 9-ысен 13 часозь выжтэмын луоз Удмурт но Ленин ульчаосы.Демонстрациез ортчытэ республикаысьтымы Профсоюзъёслэн федерацизы. Урамъёстӥ вамыштоз 3 колонна: 1-тӥяз - бадӟым предприятиосын ужасьёс, 2-тӥяз - гурт, транспорт, лэсьтӥськон, энергетика удысъёсын тыршисьёс, 3-тӥяз - бюджетникъёс. Ваньзэ-ӧвӧлзэ демонстрацие пыриськоз ог 40 сюрс адями. Шулдыртоз калыкез духовой оркестр.- Митинг бӧрсьы - ог 12 час котырын - кутскоз великен ворттылонъя 42-тӥез ӵошатскон. Кужымзэс мерталозы та спортысь ветеранъёс. Соин ик Пушкинской, Наговицын, Коммунар, Лихвинцев урамъёстӥ машинаен ворттылыны уз яра, - ивортӥз республикаысьтымы Калык пӧлын порядокез чакланъя управленилэн кивалтӥсез Олег Опарин.Праздник нуналэ сюрес вылэ потыны дасясько байкеръёс но. Иж ульчаостӥ гожеръямзы бӧрсьы соос люкаськозы «Россия» кинотеатр котыре.Нош кин ӧз бызьылы-ворттылы, сад-бакчаяз ӧз дырты - вамыштэ Шор площаде. Отын ӵукнаысен ӝытозь ужалоз ярмарка. Вуз карыны поттэмын луозы улмопуос, чияпуос, грушапуос но асьме дорын будэтыны ярамон луись мукет будосъёс. Ярмаркаысь ик басьтыны луоз сад-бакчаын ужаны кулэ луись тӥрлык.Ужрадъёс чакламын шоркарысь мукет интыосын но. Кылсярысь, 10 часын «Зенит» стадионын кужымзэс мерталозы азбаръёсын футболэн шудӥсь командаос. Нош ӝыт 8 часын «Олимпиец» катокын радъяськоз Удмуртилэн Тќроезлэн кубокез понна эктонъя турнир.Ольга Корепанова Туспуктӥз Александр Горбунов  